
Mircea Coșea: “ANAF nu are interesul și nici curajul sa controleze 
multinaţionalele” 


Fostul ministru de stat, prof.dr. Mircea Coșea, a dat de pământ cu ANAF, 
instituţie pe care a acuzat-o că este doar o poliţie fiscală care hăituiește 
cetățenii și antreprenorii români. În schimb, în cazul multinaţionalelor, spune 
domnia sa, ANAF nu are nici curajul și nici interesul de a le controla, deși se știe 
clar că acestea practică optimizarea fiscală, adică își mută profiturile în afara 
ţării. 


Mircea Coșea Multinaţionalele îşi mută profiturile în afara ţării şi ANAF nu are nicio reacție 


ANAF este o instituție clădită greșit, pentru că este o poliţie fiscală, așa cum a fost în 
țările occidentale, mai ales în Italia, până prin anii '80, ne spune prof. dr. Mircea Coșea, 
fost ministru de stat. 


“Poliţia fiscală nu poate să ducă la nimic bun, decât la o urmărire, nu întotdeauna reușită, 
o fugărire a celor care trebuie să plătească impozite și taxe, dar distorsionat și aici, 
pentru că acționează numai asupra unora. Și anume sunt fugăriţi și sunt presați mediul 
de afaceri românesc și cetățenii, în timp ce multinaționalele și companiile din proprietatea 


statului sunt tolerate, ele pot să mai aibă niște întârzieri”, ne-a declarat prof. dr. Mircea 
Coșea. 


În ce privește multinaționalele, domnia sa semnalează că ANAF nu are nici curajul și nici 
interesul de a le verifica. “La multinaționale, problema este foarte simplă. ANAF-ul nu are 
nici interesul, nici curajul și nici capacitatea de a intra peste ele. Multinaționalele fac 
jocurile în România. Eșecul pe care ANAF l-a avut cu OMV s-a văzut foarte clar. 
Multinaţionalele încă practică optimizarea fiscală, deci apar că nu au profit pentru că își 
mută profitul în afară, iar ANAF nu are nicio reacţie”, ne-a precizat prof. dr. Mircea Coșea. 


Amnistie fiscală suspectă 


ANAF trebuie să fie așa cum e în ţările civilizate, o instituţie care să aibă o putere prin 
calitatea inspectorilor, prin numărul acestora, și, în al doilea rând, un nou concept, acela 
de parteneriat cu cetățenii și cu mediul de afaceri, consideră prof. dr. Mircea Coșea. 
Acesta arată că ANAF trebuie să fie în permanenţă lângă cetățean și mai ales lângă 
mediul de afaceri, orientându-l în activitate și ajutându-l să înțeleagă mecanismul până în 
momentul în care îl penalizează. 


"ANAF nu trebuie să fie un element de politică, în sens de politicianism, ci trebuie să fie 
un instrument, un actor pe piața economică în parteneriat cu cei care trebuie să-și 
plătească dările către stat. Lucrul acesta nu se întâmplă, ANAF nu poate avea calitatea de 
partener, ci este doar un hăituitor, acolo unde se duce să mai ia câte ceva. Este regretabil 
că se ajunge să înceapă să-i fugărească pe cei care livrează pizza, care au cabinetul de 
cosmetică. Pe de altă parte, practică niște metode care sunt suspicioase. De exemplu, 
această amnistie fiscală poate fi interpretată ca o focusare pe prietenii politici, care 
trebuie să scape de o anumită greutate fiscală sau ne gândim la exemplul lui Margaret 


Thatcher, care a aplicat o amnistie înainte de a privatiza transportul feroviar, exploatări 
miniere și siderurgie către cei care erau apropiați politic, sau către cei cu capital străin, în 
cazul nostru. Pentru că ne putem gândi și noi la acest lucru. De ce să faci amnistie fiscală, 
nu cumva se vrea privatizarea unor întreprinderi cu capital majoritar de stat, mai ales în 
sfera energiei?”, a mai afirmat prof. dr. Mircea Coșea. 


Vin majorările de taxe 


Perioada de 7 ani a planului fiscal dă posibilitatea unei temporizări, ceea ce înseamnă că 
va fi o creștere graduală a taxelor și impozitelor, crede prof. dr. Mircea Coșea. Va fi însă 
dificil pentru populație și pentru mediul de afaceri în măsura în care cei care ne conduc nu 
vor găsi mijloacele și posibilitatea ca să contrabalanseze aceste măsuri de austeritate cu 
măsuri de stimulare a activității economice și a investiţiilor, atrage atenția prof. dr. Mircea 
Coșea. 


"Acum se încearcă să se meargă pe direcţia de reducere a cheltuielilor, dar dacă nu se 
face în paralel cu o creștere a veniturilor nu va duce la nimic bun, pentru că vor pune o și 
mai mare presiune pe populaţie și pe mediul de afaceri. Trebuie revizuit acest concept 
fiscal pe care actualul ministru de Finanţe l-a adus în România, acela de a menţine 
bugetul prin taxe, prin impozite și mai ales prin inflaţie și găsită o soluţie de revigorare a 
economiei. Propaganda asta pe care o vedem în fiecare zi, și anume că deficitul bugetar 
este, de fapt, contrabalansat cu investiții nu este corectă și nici adevărată. Și asta pentru 
că deficitul poate fi contrabalansat cu investiții care au efect de recuperare la o dată 
stabilită, ori noi facem investiții cu recuperare lungă, iar în al doilea rând Comisia 
Europeană a anunţat că deficitul României se explică prin creșterea cheltuielilor cu 
salariile bugetarilor”, ne-a mai declarat prof. dr. Mircea Coșea. 

